  Виталий Пронин Коронавирусэн висисьёслэн лыдзы йылэмен, Алнаш ёрос карантинэ пытсамын. Туспуктӥз Людмила Сурчакова.22-тӥ апрельлы ёросын 13 мурт висе вал ини, 232 муртлэсь проба басьтэмын. Карантинын 190 адями, со пӧлысь 46-ез Алнаш ёросэ мукет улосъёсысь вуэмын — соос самоизоляциын. Висисьёс шараямын Алнаш черкогуртын, Алнаш станциын, Вуж Шудья, Мукшур, Актэмыр, Сизьгурт, Выль Утчан, Кузёбай но Кузьыли гуртъёсын. Та гуртъёс интыяськемын ёрослэн пӧртэм интыосаз. Тужгес секыт югдурзы Блатгурт муниципал кылдытэтын. Отысь 4 гурт карантинэ шедемын. Калык пӧлын эшшо но золгес валэктон уж нуо. Тодмо луиз, нырысетӥ висисьёс — Набережные Челны городысь нимаз ужбергатӥсь дорын вахта амалэн ужасьёс. Али висисьёс Паласькись висёнъёсъя элькун больницаын но Дэриысь больницаын эмъясько, кыкез — дораз. Ёросын эскерон нуиське, черланы шедем муртъёс берло дыре кинъёсын пумиськылӥзы, ваньмызлэсь анализъёс басьто. Та вакытэ ёрос больницаысь эмъясьёс уен-нуналэн тыршо. Нимысьтыз кылдытэмын терапевтъёслэн 4 бригадазы но педиатръёслэн 2 бригадазы. Сюресъёс пытсамын. КПП-осын нимысьтыз машинаос сыло, сюрес вылын ужасьёс отын шунтӥськыны быгато. Инспекторъёс вань машинаосты дугдытъяло,водительёслэсь документъёссэс эскеро, мукет улосъёсысь ке соос — вань даннойёссэс гожто. — Нуналлы быдэ сюресъёс вылын югдурез чакласа возё Алнашысь но Можгаысь 19 полицейскойёс, — шуэ ёросысь полициен кивалтӥсьлэн воштӥсез Максим Зотов. — Соослы юрттӥсько Росгвардиын, ёрос администрациын ужасьёс, волонтёръёс но дружинникъёс. Висёнэз шараям гуртъёсы но мугтэк вуись водительёсты пырыны уг лэзё. Тросэз гуртоос огдышем сямзыя ёрос центрысь магазинъёсы басьяськыны ветло вал, табере сыӵеослы но сюрес пытсамын. Пичи гуртъёсы, кытын магазинъёс ӧвӧл, графикъя автолавкаос ветло. Эмъюмъёс ласянь ке, калык вазиськыны быгатэ гуртъёсысь фельдшеръёслы, нош кытын фельдшер-акушер пунктъёс ӧвӧл, юрттэт куро гурт поселениослэн кивалтӥсьёссылэсь. Трос калык люкаськон интыосын дезинфекция ортчыто, нимысьтыз техникаен юрттӥсько тылпулэсь утиськонъя 25 номеро часть но Алнашысь пудо эмъянъя станция. Вератэк кельтыны уг луы волонтёръёслэн ужамзы сярысь но. Соос арлыдоослы но карантинын пукисьёслы сиён-юон, эмъюм басьто, коммунальной услугаос понна тыриськыны юртто. ________ Людмила СУРЧАКОВА Теги: карантин  